Óformlegar þreifingar eru hafnar um myndun meirihluta í Kópavogi og í Mosfellsbæ. Á báðum stöðum er Framsóknarflokkurinn í lykilstöðu.
Nú þegar rykið er að setjast eftir kosningarnar um helgina fara línur smám saman að skýrast. Á höfuðborgarsvæðinu er staðan í sumum sveitarfélögum þannig að lítið sem ekkert breytist en sums staðar getur breytingin orðið veruleg. Í Mosfellsbæ voru Sjálfstæðisflokkur og Vinstri græn saman í meirihluta, báðir flokkar töpuðu fylgi, en vegna fjölgunar bæjarfulltrúa heldur Sjálfstæðisflokkur sínum fjórum, en Vinstri græn tapa sínum eina. Sigurvegari kosninganna í Mosfellsbæ er hins vegar Framsóknarflokkurinn sem var ekki með neinn bæjarfulltrúa en fékk fjóra og er þar með kominn í lykilstöðu varðandi myndun meirihluta, stærstur flokka með 32% fylgi. Sjálfstæðisflokkurinn er einnig með fjóra bæjarfulltrúa af ellefu. Halla Karen Kristjánsdóttir oddviti Framsóknarflokksins sagði í samtali við fréttastofu að viðræður væru hafnar, þannig að í raun væru allir að tala við alla og máta sig saman. Í Hafnarfirði voru Sjálfstæðisflokkur og Framsóknarflokkur í meirihluta, þar tapaði Sjálfstæðisflokkur einum manni, er með fjóra og Framsókn bætti einum við sig og er með tvo og heldur því meirihlutinn, en Samfylkingin bætti tveimur mönnum við sig og er með fjóra eins og Sjálfstæðisflokkur. Ellefu bæjarfulltrúar eru í Hafnarfirði og þar er Framsóknarflokkurinn í lykilstöðu eins og í Mosfellsbæ og getur í raun ráðið hvort núverandi meirihluti heldur áfram eða hvort samstarf verður hafið við Samfylkinguna. Valdimar Víðisson oddviti Framsóknarflokks segist hafa rætt óformlega við oddvita bæði Sjálfstæðisflokks og Samfylkingarinnar, en þegar fréttastofa náði tali af honum fyrir hádegið var hann á leið á fund með samflokksfólki sínu þar sem leggja átti línurnar. Hann sagði að reynt yrði að vinna hratt, en vel. Sjálfstæðisflokkur missti einn bæjarfulltrúa í Kópavogi, er með fjóra, en samstarfsflokkurinn í meirihluta Framsókn, er með tvo. Þar er framhald á meirihlutasamstarfinu fyrsti kostur, segir Ásdís Kristjánsdóttir oddviti Sjálfstæðisflokks. Sjálfstæðisflokkurinn er með hreinan meirihluta á Seltjarnarnesi, fjóra bæjarfulltrúa af sjö og sama staða er uppi í Garðabæ eins og fyrr.
Framsóknarflokkurinn er í lykilstöðu varðandi myndun bæjarstjórnarmeirihluta í Hafnarfirði og Mosfellsbæ, en þar vann flokkurinn stórsigur. Þreifingar eru hafnar.